b'\n_START_ARTICLE_\nAnglicizare\n_START_PARAGRAPH_\nAnglicizarea se prezint\xc4\x83 ca o tendin\xc8\x9b\xc4\x83 a limbilor actuale de a l\xc4\x83sa s\xc4\x83 p\xc4\x83trund\xc4\x83, mai ales, \xc3\xaen domeniul vocabularului, influen\xc8\x9ba englez\xc4\x83, aceasta manifest\xc3\xa2ndu-se, deci, ca element de superstrat. Fenomenul este cu at\xc3\xa2t mai interesant, cu c\xc3\xa2t are loc \xc3\xaentre limbi ne\xc3\xaenrudite genealogic; prin faptul c\xc4\x83 acesta cuprinde ast\xc4\x83zi un num\xc4\x83r tot mai mare de limbi, el are tendin\xc8\x9ba de interna\xc8\x9bionalizare, relev\xc3\xa2nd o nou\xc4\x83 dimensiune a contactului \xc3\xaentre limbi. Dac\xc4\x83 lu\xc4\x83m ca exemplu limba rom\xc3\xa2n\xc4\x83, constat\xc4\x83m c\xc4\x83 acest element de superstrat are o pondere destul de mic\xc4\x83 \xc3\xaen ansamblul lexicului din perspectiva structurii sale etimologice. Dou\xc4\x83 sunt aspectele sub care se manifest\xc4\x83 influen\xc8\x9ba englez\xc4\x83 asupra limbii rom\xc3\xa2ne actuale\xc2\xa0:_NEWLINE_1. Un aspect vizeaz\xc4\x83 categoria neologismului necesar \xc8\x99i \xc3\xaen acest caz avem \xc3\xaen vedere cele c\xc3\xa2teva domenii \xc3\xaen care lexicul de origine englez\xc4\x83 s-a impus \xc8\x99i a intrat \xc3\xaen circula\xc8\x9bie at\xc3\xa2t \xc3\xaen limba scris\xc4\x83, c\xc3\xa2t \xc8\x99i \xc3\xaen varianta vorbit\xc4\x83; \xc3\xaen func\xc8\x9bie de domeniu circula\xc8\x9bia unor astfel de elemente lexicale poate prezenta un caracter larg popular; un exemplu, \xc3\xaen acest sens, \xc3\xael constituie terminologia sportiv\xc4\x83, unde anglicismele s-au impus \xc8\x99i unde uneori chiar au creat un prototip dup\xc4\x83 un model englezesc presupus, ceea ce demonstreaz\xc4\x83 o anumit\xc4\x83 productivitate a modelului\xc2\xa0; vezi, de exemplu, explica\xc8\x9bia cuv\xc3\xa2ntului tenisman, cuv\xc3\xa2nt inexistent \xc3\xaen limba englez\xc4\x83._NEWLINE_2. Un alt aspect \xc8\x9bine de moda lingvistic\xc4\x83 \xc8\x99i are, deci, un caracter mult mai superficial \xc8\x99i, \xc3\xaen mare parte, efemer. Utilizarea englezismelor ast\xc4\x83zi, mai ales, \xc3\xaen vorbirea tinerilor, dep\xc4\x83\xc8\x99e\xc8\x99te limitele "clasice" ale jargonului, care indicau un mijloc de manifestare nu numai a snobismului dar \xc8\x99i a diferen\xc8\x9belor sociale. Englezismele din limbajul actual al tinerilor sunt mai ales elemente lexicale (cuvinte \xc8\x99i expresii) preluate din limbajul familiar, vorbit (ok, cool, fresh etc.) \xc8\x99i reprezint\xc4\x83 un mijloc de "interna\xc8\x9bionalizare" comportamental\xc4\x83 \xc8\x99i, prin opozi\xc8\x9bie cu jargonul "clasic", o modalitate de \xc8\x99tergere a diferen\xc8\x9belor sociale \xc8\x99i na\xc8\x9bionale._NEWLINE_Reac\xc8\x9bia "oficial\xc4\x83" \xc3\xaempotriva anglicismelor a fost, ini\xc8\x9bial, una de respingere \xc8\x99i ea s-a manifestat cu putere, mai \xc3\xaent\xc3\xa2i, \xc3\xaen spa\xc8\x9biul de limb\xc4\x83 francez\xc4\x83._NEWLINE_Este binecunoscut\xc4\x83 \xc3\xaencercarea, practic, inutil\xc4\x83 a factorilor decizionali din Fran\xc8\x9ba de interzicere prin lege a extinderii utiliz\xc4\x83rii cuvintelor engleze\xc8\x99ti. Oficialit\xc4\x83\xc8\x9bile rom\xc3\xa2ne\xc8\x99ti de resort nu au ac\xc8\x9bionat altfel "promov\xc3\xa2nd" legea Pruteanu, iar eficacitatea aplic\xc4\x83rii ei, probabil, va concura ineficien\xc8\x9ba celei franceze. Va trebui s\xc4\x83 se mai scurg\xc4\x83 un interval de timp pentru ca s\xc4\x83 ajungem s\xc4\x83 ne \xc3\xaentreb\xc4\x83m \xc8\x99i noi, mai mult sau mai pu\xc8\x9bin retoric, dac\xc4\x83 anglicismele prezint\xc4\x83 un pericol sau un mijloc de \xc3\xaembog\xc4\x83\xc8\x9bire a vocabularului._NEWLINE_Anglicizarea actual\xc4\x83 a unor limbi, de\xc8\x99i prezint\xc4\x83 o tendin\xc8\x9b\xc4\x83 de interna\xc8\x9bionalizare, r\xc4\x83m\xc3\xa2ne un fenomen procentual sc\xc4\x83zut, rezultat din evolu\xc8\x9bia fireasc\xc4\x83 a unei limbi sau a alteia, iar din punct de vedere lingvistic el se circumscrie fenomenelor de superstrat.'